KOMISJONI ARUANNE EUROOPA PARLAMENDILE JA NÕUKOGULE

määrusega (EL) nr 576/2013 (lemmikloomade mittekaubandusliku liikumise kohta) komisjonile delegeeritud volituste rakendamise kohta

1. Sissejuhatus ja õiguslik alus

Euroopa Parlamendi ja nõukogu määruse (EL) nr 576/2013 (edaspidi „lemmikloomade määrus“) artikli 39 lõike 2 kohaselt esitab komisjon Euroopa Parlamendile ja nõukogule aruande kõnealuse määrusega talle delegeeritud volituste rakendamise kohta. Aruanne tuleb esitada hiljemalt üheksa kuud enne seda, kui möödub volituste delegeerimise viieaastane tähtaeg, mis algas 28. juunil 2013. Volituste delegeerimist pikendatakse automaatselt samaks ajavahemikuks, välja arvatud juhul, kui Euroopa Parlament või nõukogu esitab selle suhtes vastuväite hiljemalt kolm kuud enne iga ajavahemiku lõppemist.

2. Delegeeritud volituste rakendamine

Lemmikloomade määruse artikli 39 lõiget 2 kohaldatakse kõnealuse määruse artikli 5 lõike 5, artikli 17 lõike 2 teise lõigu, artikli 19 lõike 1 esimese lõigu ja artikliga 38 komisjonile antud delegeeritud õigusaktide vastuvõtmise õiguse suhtes.

Täpsemalt:

a) selleks et vältida I lisa B osas loetletud liikidesse kuuluvate lemmikloomade kaubandusliku liikumise pettuse teel esitamist lemmikloomade mittekaubandusliku liikumisena, on lemmikloomade määruse artikli 5 lõikega 5 komisjonil õigus kehtestada eeskirju, millega piiratakse omaniku või volitatud isikuga ühe mittekaubandusliku liikumise ajal kaasas olla võivate nimetatud liikidesse kuuluvate lemmikloomade arvu. Enne kui saab hakata ette valmistama B osas loetletud liikidesse kuuluvate lemmikloomade arvu käsitlevat delegeeritud õigusakti, on uute eeskirjade praktilisel kohaldamisel vaja saada täiendavaid kogemusi;

b) lemmikloomade määruse artikli 17 lõike 2 teise lõiguga antakse komisjonile õigus kehtestada I lisa B osas loetletud liikidesse kuuluvate lemmikloomade märgistamise või kirjeldamise liigispetsiifilisi eeskirju, arvestades mis tahes asjakohaseid siseriiklikke nõudeid. Kuigi seni ei ole tekkinud vajadust kehtestada selliseid nõudeid delegeeritud õigusaktiga, on komisjon valmis hakkama koostama delegeeritud õigusakti I lisa B osas loetletud liikidesse kuuluvate lemmikloomade märgistamise või kirjeldamise kohta kooskõlas kõnealuse sättega, kui teaduse ja tehnika areng või lemmikloomade määruse praktilisel kohaldamisel saadud kogemused seda nõuavad;

c) lemmikloomade määruse artikli 19 lõikega 1 antakse komisjonile õigus vastu võta tervishoiualaseid ennetusmeetmeid, et tõrjuda lemmikloomade liikumise tõttu levida võivaid muid haigusi ja nakkusi kui marutaud. Kõnealuse volituse alusel on komisjon koostanud komisjoni delegeeritud määruse eelnõu, millega täiendatakse Euroopa Parlamendi ja nõukogu määrust (EL) nr 576/2013 tervishoiualaste ennetusmeetmete osas koertel esineva Echinococcus multilocularis'e nakkuse tõrjeks ning tunnistatakse kehtetuks delegeeritud määrus (EL) nr 1152/2011. Arvestades selle eelnõu vastuvõtmist komisjonis ning teatavakstegemist Euroopa Parlamendile ja nõukogule kooskõlas lemmikloomade määruse artikli 39 lõikega 4, sai komisjoni veebisaidi avalike konsultatsioonide jaotises anda ettepaneku kohta tagasisidet 8. septembrist kuni 6. oktoobrini 2017;

d) lemmikloomade määruse artikliga 38 antakse komisjonile õigus muuta kõnealuse määruse II–IV lisa ja seega kehtestada täiendavaid üksikasju kõnealuste lisadega hõlmatud tehniliste aspektide kohta, et võtta arvesse tehnika ja teaduse arengut ning inimeste või lemmikloomade kaitset. Kuna kõnealust määrust hakati kohaldama alles 29. detsembril 2014, on enne kõnealuse delegeeritud volituse asjakohase kasutamise üle otsustamist vaja uute eeskirjade praktilisel kohaldamisel saada täiendavaid kogemusi.

3. Järeldus

Lemmikloomade määrust on kohaldatud veidi üle kahe ja poole aasta.

Seni on komisjon kõnealuse määruse artikli 19 lõike 1 esimese lõiguga talle antud volituse alusel valmistanud ette ja käivitanud avaliku konsultatsiooni, mis keskendub õigusakti eelnõule, milles käsitletakse tervishoiualaseid ennetusmeetmeid koertel esineva Echinococcus multilocularis'e nakkuse tõrjeks.

Lemmikloomade määruse artikli 5 lõikes 5, artikli 17 lõike 2 teises lõigus ja artiklis 38 osutatud delegeeritud volitustega seoses ei ole komisjonil praegu kavas hakata koostama ühtegi delegeeritud õigusakti.

Komisjon leiab, et lemmikloomade määrusega delegeeritud volitused peaksid jõusse jääma, et saada kõnealuse määruse praktilisel kohaldamisel rohkem kogemusi, olla valmis vastama lemmikloomade liikumisega seotud uutele tekkivatele terviseohtudele ning kohandada seda tehnika ja teaduse arenguga.